
VENDIM
Nr. 496, datë 24.6.2020

PËR ORGANIZIMIN, FUNKSIONIMIN, KRITERET DHE PROCEDURAT E PËRZGJEDHJES SË ANËTARËVE TË KËSHILLIT KOMBËTAR TË STREHIMIT, SI DHE MARRËDHËNIET ME INSTITUCIONET E TJERA SHTETËRORE QË VEPROJNË NË KËTË FUSHË

Në mbështetje të nenit 100 të Kushtetutës dhe të pikës 5, të nenit 71, të ligjit nr. 22/2018, “Për strehimin social”, me propozimin e ministrit të Financave dhe Ekonomisë, Këshilli i Ministrave

VENDOSI:

I. QËLLIMI
1. Qëllimi i këtij vendimi është miratimi i rregullave të hollësishme, në lidhje me:
a) kriteret dhe procedurat e përzgjedhjes të anëtarëve të Këshillit Kombëtar të Strehimit, në vijim “KKS”; 
b) organizimin dhe funksionimin e KKS-së;
c) marrëdhëniet e KKS-së me institucionet e tjera shtetërore, që veprojnë në fushën e strehimit social. 
II. KRITERET DHE PROCEDURAT E PËRZGJEDHJES SË ANËTARËVE TË KKS-së
2. KKS-ja kryesohet nga ministri përgjegjës për strehimin dhe ka në përbërje të tij anëtarë, si më poshtë vijon:
a) përfaqësues nga ministria përgjegjëse për çështjet e strehimit është zëvendësministri që mbulon çështjet e strehimit;
b) përfaqësues nga ministria përgjegjëse për financat dhe buxhetin është zëvendësministri që mbulon çështjet buxhetore;
c) përfaqësues nga ministria përgjegjëse për çështjet sociale është zëvendësministri që mbulon çështjet sociale;
ç) përfaqësues nga ministria përgjegjëse për çështjet vendore është zëvendësministri që mbulon çështjet vendore;
d) përfaqësues nga grupet e interesit dhe shoqëria civile përzgjidhet drejtuesi i një organizate jofitimprurëse që përfaqëson disa organizata në mbrojtje të interesave të grupeve prioritare që trajton ligji “Për strehimin social”. Në mungesë të një organizate përfaqësuese, përzgjedhja bëhet nga çdo organizatë jofitimprurëse që përfaqëson interesat e grupeve prioritare sipas parashikimeve të ligjit “Për strehimin social”;
dh) përfaqësues nga shoqata përfaqësuese të vetëqeverisjes vendore përzgjidhet drejtuesi i kësaj shoqate. Në rastet kur ka më shumë se një shoqatë të tillë, përzgjedhja bëhet me rotacion. 
3. Ministri përgjegjës për strehimin, jo më vonë se 1 (një) muaj para mbarimit të mandatit, apo menjëherë sapo krijohet një vend i lirë në anëtarësinë e KKS-së, në rastet e përfundimit të mandatit para kohe, për shkak të mosplotësimit të kërkesave të pikës 2, të këtij vendimi, njofton strukturat përkatëse për caktimin e anëtarit përfaqësues.
4. Njoftimi për paraqitjen e kandidaturave nga shoqatat përfaqësuese të njësive të vetëqeverisjes vendore, grupet e interesit dhe shoqëria civile shpallet në faqen zyrtare të internetit të ministrisë përgjegjëse për strehimin, të Kryeministrisë, si dhe të Agjencisë për Mbështetjen e Shoqërisë Civile, dhe përmban afatin për paraqitjen e kandidaturave, si dhe kriteret e përcaktuara sipas pikës 2, të këtij vendimi.

5. Me rastin e konstituimit për herë të parë të KKS-së, njoftimi bëhet për të gjitha shoqatat përfaqësuese të vetëqeverisjes vendore pa kufizim, ndërsa njoftimet e radhës përfshijnë edhe njoftimin për përfaqësimin e tyre me rotacion, sipas pikës 2, të këtij vendimi. 
6. Ministri përgjegjës për strehimin, kur kandidaturat nga grupet e interesit dhe shoqëria civile janë më shumë se një, ia paraqet Kryeministrit për emërim, pas vlerësimit bazuar në eksperiencën në fushën e strehimit dhe politika sociale, përvojën në projekte, studime, botime dhe veprimtari sociale në fushën e mbështetjes së grupeve të ndryshme sociale.
7. Me rastin e konstituimit për herë të parë të KKS-së, ministri përgjegjës për strehimin i paraqet Kryeministrit të gjitha kandidaturat nga shoqatat përfaqësuese të vetëqeverisjes vendore, i cili cakton anëtarin përfaqësues. Përfaqësuesi nga shoqatat përfaqësuese të vetëqeverisjes vendore në mandatet pasardhëse të KKS-së përzgjidhet me rotacion nga një shoqatë tjetër përfaqësuese e vetëqeverisjes vendore që nuk ka qenë e përfaqësuar në KKS. Përfaqësimi me rotacion në KKS ndiqet në vijimësi për përfaqësuesit nga shoqatat përfaqësuese të vetëqeverisjes vendore.
III. ORGANIZIMI DHE FUNKSIONIMI I KKS-së
8. KKS-ja kryesohet nga kryetari dhe në mungesë të tij nga zëvendëskryetari i KKS-së, i zgjedhur nga KKS-ja. Kryetari thërret mbledhjet e KKS-së, miraton rendin e ditës dhe drejton mbledhjet e KKS-së.
9. Mbledhjet e KKS-së, si rregull, mbahen 1 (një) herë në 3 (tre) muaj dhe jo më pak se 2 (dy) herë në vit. Me kërkesë të kryetarit ose një prej anëtarëve, KKS-ja mund të mblidhet edhe jashtë radhe. 
10. Në mbledhjet e KKS-së ftohen të marrin pjesë, pa të drejtë vote, edhe prefektët e qarqeve, përfaqësues të njësive të vetëqeverisjes vendore, të sektorit privat, të organizatave jofitimprurëse, të institucioneve financiare dhe përfaqësues të komuniteteve të interesuara, sipas kërkesës së kryetarit apo çdo anëtari të KKS-së. 
11. KKS-ja i zhvillon mbledhjet kur janë të pranishëm më shumë se gjysma e anëtarëve të saj.
12. KKS-ja miraton, me shumicën e votave në prani të më shumë se gjysmës të anëtarëve, rekomandime, të cilat zbardhen si të tilla dhe nënshkruhen nga kryetari. Anëtarët e KKS-së nuk gëzojnë të drejtën e abstenimit në votime, në asnjë rast.
13. Anëtarët e KKS-së kanë për detyrë të marrin pjesë në të gjitha mbledhjet që zhvillon KKS-ja. Anëtarët e KKS-së nuk mund të përfaqësohen me delegim apo të zëvendësohen në mbledhjet e KKS-së. Çdo anëtar mban komunikimin me sekretariatin teknik të KKS-së për sigurimin e informacioneve të nevojshme për mbledhjet dhe veprimtarinë e KKS-së, si dhe siguron nga institucioni apo subjekti që përfaqëson çdo informacion të nevojshëm mbi çështjet që kërkohen nga KKS-ja. 
14. Anëtarët me të drejtë vote të KKS-së shpërblehen për çdo pjesëmarrje në mbledhje, në përputhje me legjislacionin në fuqi. 
15. Në ndihmë të KKS-së krijohet sekretariati teknik i përbërë nga një specialist, pranë ministrisë përgjegjëse për strehimin, i cili luan rolin e sekretarit të KKS-së dhe ka për detyrë:
a) të njoftojë anëtarët për datën, vendin dhe orën e caktuar të mbledhjes së radhës së KKS-së;
b) të përgatisë materialet e mbledhjes dhe, pas miratimit nga kryetari i KKS-së, t’ua shpërndajë anëtarëve, të paktën 5 (pesë) ditë përpara datës së caktuar të mbledhjes;
c) të mbajë procesverbalin e mbledhjes dhe të sigurojë firmosjen e tij nga çdo anëtar dhe nga vetë sekretari;
ç) të përgatisë raportin e mbledhjes dhe t’ia paraqesë atë për miratim kryetarit të KKS-së;
d) të zbardhë rekomandimet e miratuara në mbledhjet e KKS-së;
dh) të paraqesë pranë kryetarit çështje të ngritura nga struktura përgjegjëse për hartimin e politikave të strehimit në ministrinë përgjegjëse për strehimin, si edhe ato të adresuara kësaj strukture nga njësitë e vetëqeverisjes vendore, të cilat kanë nevojë për t’u adresuar nga KKS-ja.
IV. MARRËDHËNIET E KKS-së ME INSTITUCIONET E TJERA
16. Kryetari i KKS-së dhe, në pamundësi të tij, zëvendëskryetari, është përfaqësuesi i KKS-së në marrëdhënie me institucionet e tjera shtetërore apo subjekte të tjera që veprojnë në fushën e strehimit. 
17. Kryetari i raporton çdo vit dhe sa herë kërkohet Kryeministrit për veprimtarinë e KKS-së. 
18. Kryetari informon me shkrim institucionet e tjera publike që veprojnë në fushën e strehimit apo fusha të ndërlidhura me strehimin, prefektët dhe njësitë e vetëqeverisjes vendore, si dhe çdo subjekt tjetër publik që ushtron veprimtari në fushën e strehimit për rekomandimet e miratuara nga KKS-ja. 
[bookmark: _GoBack]19. KKS-ja bashkëpunon me organet e tjera të administratës shtetërore, njësitë e vetëqeverisjes vendore, institucionet e pavarura dhe partnerë të tjerë për procesin e këshillimit të linjave kryesore në sektorin e strehimit, sipas ligjit “Për strehimin social”. 
20. KKS-ja, në ushtrim të kompetencave të saj, ka të drejtë të kërkojë informacione nga ministritë, institucionet qendrore të administratës shtetërore, institucionet e pavarura, prefektët, njësitë e vetëqeverisjes vendore, institucionet e tjera publike, në përputhje me legjislacionin në fuqi. 
21. Me kërkesë të KKS-së, institucionet publike që ushtrojnë kompetenca në fushën e strehimit social apo të lidhura me të, marrin pjesë në grupe pune teknike për çështje që kërkojnë trajtim teknik ose për kryerjen e studimeve që kërkohen nga KKS-ja. Grupet e punës raportojnë për realizimin e detyrave pranë kryetarit të KKS-së dhe drejtuesit të institucioneve të tyre.
V. DISPOZITË E FUNDIT 
22. Ngarkohet ministria përgjegjëse për strehimin, ministria përgjegjëse për çështjet sociale dhe ministria përgjegjëse për çështjet vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

